b'\n_START_ARTICLE_\n\xc3\x98strig under nationalsocialismen\n_START_PARAGRAPH_\n\xc3\x98strig under nationalsocialismen beskriver \xc3\x98strigs historiske betingelser i perioden 1938 \xe2\x80\x93 1945.\n_START_SECTION_\nIndlemmelsen i det tyske rige\n_START_PARAGRAPH_\nEfter \xc3\x98strigs Anschluss til Det Tredje Rige blev Josef B\xc3\xbcrckel den 23. april 1938 udn\xc3\xa6vnt til rigskommiss\xc3\xa6r for \xc3\x98strigs genforening med det tyske rige. Som kommissarisk leder af NSDAP fik han ansvaret for reorganiseringen af partiet i \xc3\x98strig._NEWLINE_Den 1. maj 1939 t\xc3\xa5dte loven vedr\xc3\xb8rende opbygning af en forvaltning for Ostmark (som \xc3\x98strig blev kaldt) i kraft, og \xc3\x98strigs regering blev opl\xc3\xb8st, hvormed ogs\xc3\xa5 rigsstatholder Arthur Seyss-Inquart overgav sine bef\xc3\xb8jelser til Rigskommiss\xc3\xa6r B\xc3\xbcrckel. Gennemf\xc3\xb8relsen af loven og dermed opl\xc3\xb8sningen af \xc3\x98strigs forvaltning og integrationen i Det Tredje Rige var afsluttet den 31. maj 1940. B\xc3\xbcrkels opgaver som kommiss\xc3\xa6r for genforeningen var dermed tilendebrargt, og efter ham fulgte Baldur von Schirach fra 1940 til 1945 som rigsstatholder og gauleiter for Wien.\n_START_SECTION_\nDelstaterne bliver gaue\n_START_PARAGRAPH_\nHitler undgik navnet "\xc3\x98strig" og fik erstattet landets navn med "Ostmark", som kom fra det middelalderlige navn Marchia Orientalis. Fra 1942 brugtes navnet Donau- und Alpenreichsgaue. Dermed \xc3\xb8nskede Hitler at fjerne enhver hentydning til den historisk selvst\xc3\xa6ndige nation, som "Ostmark" kunne antyde._NEWLINE_Josef B\xc3\xbcrckel planlagde allerede ved sin tiltr\xc3\xa6den som rigskommiss\xc3\xa6r \xc3\x98strigs genforening med det tyske rige, og at \xc3\x98strig i stedet for forbundslande skulle deles op i fire gaue. En gau var betegnelsen for forvaltningsregionerne i Tyskland. De regionale nazi-funktion\xc3\xa6rer i \xc3\x98strig modsatte sig det, idet de frygtede, at den traditionsbundne \xc3\xb8strigske lokalbefolkning ikke ville have forst\xc3\xa5else for det, og at det ville skade regimets autoritet._NEWLINE_Med loven om den nye forvaltning i landet i 1939 blev forbundslandene opdelt i Reichsgaue. \xc3\x98strig blev nu opdelt i fem regionale enheder: K\xc3\xa4rnten, Niederdonau, Salzburg, Steiermark og Wien.\n_START_SECTION_\nMilit\xc3\xa6r\n_START_PARAGRAPH_\nDen \xc3\xb8strigske forbundsh\xc3\xa6r ydede efter befaling fra regeringen ikke modstand, da de tyske tropper marcherede ind i \xc3\x98strig. Kun i Bregenz m\xc3\xb8dte tyskerne modstand, idet den lokale kommandant ikke havde modtaget ordren fra Wien.[Kilde? Hvilken type modstand?]. I forbindelse med \xc3\x98strigs Anschluss d\xc3\xb8de ialt 25 tyske soldater. Ingen d\xc3\xb8de som f\xc3\xb8lge af kamphandlinger. De tyske soldater d\xc3\xb8de alle som f\xc3\xb8lge af uheld - bl.a. trafikuheld. I dele af \xc3\x98strig var der indtil september 1938 venstrek\xc3\xb8rsel, hvilket formentlig har bidraget til trafikuheld blandt de tyske soldater. _NEWLINE_Den \xc3\xb8strigske forbundsh\xc3\xa6r aflagde den 14. marts 1938 ed p\xc3\xa5, at soldaterne med deres liv ville forsvare og adlyde Adolf Hitler, det tyske rige og folks f\xc3\xb8rer. Eden blev aflagt af 56.000 soldater og officerer. Kun 126 n\xc3\xa6gtede at afl\xc3\xa6gge eden. Det \xc3\xb8strigske territorium blev pr. 1. april 1938 opdelt i to v\xc3\xa6rnekredse; v\xc3\xa6rnekreds XVII omfattende det nordlige \xc3\x98strig og sydlige Tjekkoslovakiet med hovedkvarter i Wien og v\xc3\xa6rnekreds XVIII omfattende det sydlige \xc3\x98strig og det nordlige Slovenien med hovedkvarter i Salzburg. Den \xc3\xb8strigske h\xc3\xa6r blev lagt ind under h\xc3\xa6rgruppe 5 og der blev indf\xc3\xb8rt en to\xc3\xa5rig milit\xc3\xa6rtjeneste.\n_START_SECTION_\nOrganisation\n_START_PARAGRAPH_\nDen 1. oktober 1938 indf\xc3\xb8rtes den tyske forvaltningsstruktur i de \xc3\xb8strigske omr\xc3\xa5der. Den fjernede den f\xc3\xb8deralistiske styreform og erstattede den med en central nationalsocialistisk forvaltning af landet. De syv rigsgaue blev styret af rigsstatholdere, der samtidig var lokale NSDAP-gaulietere, og som stod direkte under indenrigsministeren._NEWLINE_Modsat det "gamle tyske rige" blev den nye nationalsocialistiske statsorganisering indf\xc3\xb8rt i hele "Ostmark", mens Preussen, Bayern og Sachsen forsat blev ledet af en ministerpr\xc3\xa6sident, der dog var medlem af NSDAP, men hverken fungerede som gauleiter eller rigsstatholder. I det opl\xc3\xb8ste \xc3\x98strig blev parti- og statsforvaltning imidlertid fuldst\xc3\xa6ndig sidestillet.\n_START_SECTION_\nStor-Wien\n_START_PARAGRAPH_\nDen f\xc3\xb8rste gauleiter i Wien var Odilo Globocnik fra K\xc3\xa4rnten, der dog blev forflyttet som SS- og politileder til Polen fra 1939. Efter Globocnok fulgte rigsstatholder Josef B\xc3\xbcrckel, der i 1940 blev afl\xc3\xb8st af Baldur von Schirach, som sad p\xc3\xa5 posten til krigsslutningen i 1945._NEWLINE_Ved en forordning af 1. juni 1938 blev Wien opdelt i ni (senere ti) kredse. Kredsene blev underopdelt i 436 Ortsgruppen med i alt 2.470 Zellen og 14.254 Blocks. Det nederste niveau i nazi-hierarkiet ar "Block-helfer", som var underlagt "Blockwarten",  ansvarlig for 30 til 40 indbyggere._NEWLINE_97 kommuner omkring Wien blev optaget i byen, der nu var en egen rigsgau. Med 1.224 m\xc2\xb2 blev Stor-Wien dermed den arealm\xc3\xa6ssigt st\xc3\xb8rste by i det tyske rige._NEWLINE_Reinhard Heydrich, der var chef for sikkerhedstjenesten, havde allerede kort tid efter "Anschluss" beslagtlagt Hotel Metropol p\xc3\xa5 Frans-Josefs-Kai og indrettet det til Gestapo-hovedkvarter. Med cirka 900 medarbejdere var det Gestapos st\xc3\xb8rste tjenestested i hele det tyske rige.\n_START_SECTION_\nK\xc3\xa4rnten\n_START_PARAGRAPH_\nI delstaten K\xc3\xa4rnten var magtovertagelsen gennemf\xc3\xb8rt allerede den 12. marts 1938. Partiorganisationen var meget st\xc3\xa6rk i K\xc3\xa4rnten. S\xc3\xa5ledes udgjorde K\xc3\xa4rntens befolkning kun 6\xc2\xa0% af \xc3\x98strigs befolkning, men kunne m\xc3\xb8nstre 15,4\xc2\xa0% af landets NSDAP-medlemmer._NEWLINE_\xc3\x98sttyrol blev lagt til Gau K\xc3\xa4rnten, og i 1941 kom Mie\xc3\x9ftal og OberKrain til._NEWLINE_Efter erobringen af Jugoslavien i 1941 var der planer om at forflytte de ca. 20-50.000 slovensktalende k\xc3\xa4rntnere til Lublin i det \xc3\xb8stlige Polen. P\xc3\xa5 grund af krigen, protester og en for\xc3\xb8get modstandsaktivitet, blev planen kun delvist gennemf\xc3\xb8rt. S\xc3\xa5ledes blev der i april 1942 fordrevet 1.075 k\xc3\xa4rntner-slovenere. Denne antislovenske politik f\xc3\xb8rte til en forst\xc3\xa6rket modstandsbev\xc3\xa6gelse. I april 1941 dannedes die Befreiungsfront/Osvobodilna Fronta. For at bek\xc3\xa6mpe modstandsbev\xc3\xa6gelsens partisaner blev der i 1944/45 udstationeret 7-10.000 mand i Sydk\xc3\xa4rnten. I alt faldt omkring 500 partisaner i kamp under krigen. Dette var den eneste kontinuerlige, organiserede og bev\xc3\xa6bnede modstand mod nazi-diktaturet i \xc3\x98strig og et vigtigt bidrag til \xc3\x98strigs befrielse if\xc3\xb8lge Moskvadeklarationen fra 1943._NEWLINE_Omkring 2.400 k\xc3\xa4rntnere blev ofre for nazisternes forf\xc3\xb8lgelser: Handicappede, j\xc3\xb8der, modstandsk\xc3\xa6mpere og romaer. Ved Loibl-passet til Slovenien og i Lendorf ved Klagenfurt fandtes underlejre af koncentrationslejren Mauthausen-Gusen. Omkring 62.000 krigsfanger og civile m\xc3\xa5tte udf\xc3\xb8re tvangsarbejde i K\xc3\xa4rnten._NEWLINE_Specielt Klagenfurt og trafikknudepunktet Villach var fra 1944 m\xc3\xa5l for allierede luftangreb. Villach var efter Wiener Neustadt den mest \xc3\xb8delagte by i \xc3\x98strig. De allierede tropper n\xc3\xa5ede f\xc3\xb8rst frem til K\xc3\xa4rnten efter v\xc3\xa5benstilstanden, s\xc3\xa5 K\xc3\xa4rnten undgik store kampe._NEWLINE_Allerede den 5. maj 1945 overtog repr\xc3\xa6sentanter for de demokratiske partier forvaltningen fra nazisterne. Den 8. maj ankom britiske tropper til Klagenfurt, og f\xc3\xa5 timer senere kom ogs\xc3\xa5 jugoslaviske tropper, der ville gennemf\xc3\xb8re en indlemmelse af K\xc3\xa4rnten i Jugoslavien. Efter pres fra de britiske og sovjetiske ansvarlige m\xc3\xa5tte jugoslaverne tr\xc3\xa6kke sig ud af K\xc3\xa4rnten i maj.\n_START_SECTION_\nNieder\xc3\xb6sterreich \xe2\x80\x93 Niederdonau\n_START_PARAGRAPH_\nMens kommunerne rundt om Wien blev lagt ind under Stor-Wien, kom den nordlige halvdel af Burgenland under rigsgau Niederdonau, som blev stillet under gauleiter Hugo Jury. Forvaltningss\xc3\xa6det blev i Wien, mens Krems an der Donau blev oph\xc3\xb8jet til "Gauhovedstad". P\xc3\xa5 grund af M\xc3\xbcnchenaftalen kom de tysk besatte sydm\xc3\xa4hriske omr\xc3\xa5der med byerne Znaim og Nikolsburg (Mikulov) i efter\xc3\xa5ret 1938 under Gau Niederdonau._NEWLINE_Omkring kommunen D\xc3\xb6llersheim, Hitlers faders f\xc3\xb8deegn, og 40 nabokommuner blev fra 1941 anlagt et Heeresgutsbezirk \xe2\x80\x93 det st\xc3\xb8rste milit\xc3\xa6re \xc3\xb8velsesterr\xc3\xa6n i det tyske rige. Befolkningen blev fordrevet og genhuset. I l\xc3\xb8bet af krigen tjente omr\xc3\xa5det til samlingssted for kamptropper, der skulle til \xc3\xb8stfronten, og der blev anlagt et lager til krigsbytte og en krigsfangelejr._NEWLINE_Langs Thermenlinie, der markerer gr\xc3\xa6nsen syd for Wien mellem Wienerwald og Wienerb\xc3\xa6kkenet, placeredes flere for krigen vigtige sv\xc3\xa6rindustrier (flyfabrik etc.) p\xc3\xa5 grund af den strategisk gode beliggenhed og en lejr for tvangsarbejdere.\n_START_SECTION_\nSalzburg\n_START_PARAGRAPH_\nDen i Salzburg traditionelt fast rodf\xc3\xa6stede romerskkatolske kirke m\xc3\xa5tte trods modstand og dialog med de nye magthavere afgive sin magt. De katolske skoler blev forbudt som i hele \xc3\x98strig, og dele af kirkens ejendomme blev beslaglagt._NEWLINE_Kulturelt skulle Salzburg befries for dens klerikale og j\xc3\xb8diske pr\xc3\xa6g. Det medf\xc3\xb8rte blandt andet den eneste bogafbr\xc3\xa6nding i \xc3\x98strig den 30. april 1938. Det j\xc3\xb8diske samfund havde i 1938 i Salzburg omkring 200 medlemmer. Mange af dem flygtede efter Anschluss eller flyttede til Wien. Under krystalnatten blev synagogen \xc3\xb8delagt, og j\xc3\xb8disk ejede forretninger blev \xc3\xb8delagt eller eksproprieret. Alle mandlige j\xc3\xb8der blev arresteret. Gauleiter Friedrich Rainer kundgjorde senere, at Salzburg var "j\xc3\xb8defri". Festspillene i Salzburg blev videref\xc3\xb8rt under nazi-magthaverne. Kun i 1944 aflyste Joseph Goebbels dem som alle andre festspil i det tyske rige p\xc3\xa5 grund af fors\xc3\xb8get p\xc3\xa5 statsstrejke den 20. juli 1944. P\xc3\xa5 grund af manglen p\xc3\xa5 betydende kunstnere, der enten var tvunget i eksil eller n\xc3\xa6gtede at medvirke, mistede festspillene sin betydning i krigs\xc3\xa5rene._NEWLINE_Den 21. marts 1938 tog Hitler ved Walserberg ved den tysk-\xc3\xb8strigske gr\xc3\xa6nse det f\xc3\xb8rste spadestik til videreudbygningen af en Reichsautobahn fra Salzburg via Linz til Wien (i dag den \xc3\xb8strigske Westautobahn A1)._NEWLINE_Under de allierede bombeangreb i 1944 og 1945 blev s\xc3\xa6rligt byen Salzburg samt byerne Gr\xc3\xb6dig, Hallein, Bischofshofen und Schwarzach im Pongau truffet. Byen Salzburg blev uden kamp indtaget af de amerikanske tropper den 4. maj 1945.\n_START_SECTION_\nTyrol-Vorarlberg\n_START_PARAGRAPH_\nDen nordlige del af Tyrol samt Vorarlberg blev i april 1938 lagt sammen i rigsgau Tirol-Vorarlberg. Franz Hofer fra Innsbruck blev gauleiter. Hovedkvarteret l\xc3\xa5 i Innsbruck og var underlagt M\xc3\xbcnchen (og ikke fra Wien)._NEWLINE_Nazi-ideologien vandt ikke megen genklang i befolkningen i dette omr\xc3\xa5de inden 1938, selv om der til dels var en rodf\xc3\xa6stet klerikal antisemitisme. Efter Anschluss stod nationalsocialismen til dels i mods\xc3\xa6tning til den tyrolske selvforst\xc3\xa5else og patriotisme. At \xc3\x98sttyrol blev lagt sammen med Gau K\xc3\xa4rnten skuffede tyrolerne, som havde h\xc3\xa5bet p\xc3\xa5 enighed om Sydtyrol mellem de nye magthavere._NEWLINE_Vorarlbergerne og tyrolernes forhold til NSDAP \xc3\xa6ndrede sig i l\xc3\xb8bet af \xc3\xa5rene. I 1942 var Tirol-Vorarlberg med 70.348 partimedlemmer den \xc3\xb8strigske gau, der havde flest NSDAP-medlemmer i forhold til befolkningstallet.\n_START_SECTION_\n\xc3\x98konomi\n_START_PARAGRAPH_\n\xc3\x98strigs \xc3\xb8konomis inddragelse i det tyske riges fire\xc3\xa5rsplan skete umiddelbart ved Anschluss den 12. marts 1938. Allerede den 17. marts blev den \xc3\xb8strigske nationalbanks guld- og pengereserver p\xc3\xa5 mere end 2,7 mia. Schilling, overdraget til den tyske rigsbank. De \xc3\xb8strigske guldreserver var tre gange s\xc3\xa5 store som de tyske. Som led i en valutareform blev den \xc3\xb8strigske schilling ombyttet med en vekselkurs p\xc3\xa5 1,5 Schilling til 1 Reichsmark. Storindustriens virksomheder overgik n\xc3\xa6sten alle til tyske ejendom. Direkt\xc3\xb8rer for de store virksomheder, banker, forsikringsselskaber og andre vigtige selskaber blev efterh\xc3\xa5nden erstattet med regime-tro._NEWLINE_For mange \xc3\xb8strigere bet\xc3\xb8d genopretningen af \xc3\xb8konomien f\xc3\xb8rst og fremmest en forbedring i forhold til den tidligere h\xc3\xa5bl\xc3\xb8se situation. F\xc3\xb8rst og fremmest inden for industrien og i landbruget opstod der nye arbejdspladser. Store projekter som "Hermann G\xc3\xb6ring Werke" ved Linz, skibsv\xc3\xa6rfet i Linz, kraftv\xc3\xa6rket i Kaprun og bygningen af motorveje bet\xc3\xb8d besk\xc3\xa6ftigelse til mange arbejdsl\xc3\xb8se. Indenfor et \xc3\xa5r efter Anschluss var arbejdsl\xc3\xb8sheden stort set udryddet.\n_START_SECTION_\nFremmed arbejdskraft og tvangsarbejde\n_START_PARAGRAPH_\nI vinteren 1939/40 m\xc3\xa6rkedes de f\xc3\xb8rste tegn p\xc3\xa5 mangel p\xc3\xa5 arbejdskraft. Der blev derfor indhentet arbejdskraft fra Polen, Tjekkiet samt gennem mellemstatslige kontrakter ogs\xc3\xa5 fra Slovakiet, Italien og Jugoslavien som prim\xc3\xa6rt blev besk\xc3\xa6ftiget indenfor landbruget._NEWLINE_Efter bes\xc3\xa6ttelsen af Polen blev krigsfanger brugt til tvangsarbejde. En opg\xc3\xb8relse fra 31. marts 1941 viser, at der i v\xc3\xa6rnekredse XVII og XVIII i \xc3\x98strig var 96.999 krigsfanger besk\xc3\xa6ftiget som tvangsarbejdere med at bygge industrianl\xc3\xa6g og udf\xc3\xb8re arbejde indenfor land- og skovbrug. M\xc3\xa6nd, kvinder fra 15 \xc3\xa5r blev vilk\xc3\xa5rligt p\xc3\xa5grebet i de besatte omr\xc3\xa5det og sendt p\xc3\xa5 tvangsarbejde._NEWLINE_Livs- og arbejdsbetingelserne for de udenlandske arbejdere og krigsfanger var i tr\xc3\xa5d med den nationalsocialistiske raceideologi st\xc3\xa6rkt afh\xc3\xa6ngig af deres herkomst. "Vestarbejdere" som franskm\xc3\xa6nd, italienere, belgiere og holl\xc3\xa6ndere fik en bedre behandling end dem fra Ungarn og Syd\xc3\xb8steuropa. Arbejderne fra Polen, B\xc3\xb6hmen og M\xc3\xa4hren samt Sovjetunionen stod nederst i hierarkiet. De fik de mindste madrationer, de d\xc3\xa5rligste indkvarteringer og blev fuldst\xc3\xa6ndig afsk\xc3\xa6rmet for kontakt med den lokale befolkning.\n_START_SECTION_\nEkspropriationer\n_START_PARAGRAPH_\nStraks efter den 12. marts 1938 satte en stor b\xc3\xb8lge af "arisering" ind. J\xc3\xb8diske forretninger blev plyndret, og deres virksomheder og boliger blev eksproprieret med tyndbenede begrundelser, eller de blev simpelthen overtaget, efter de j\xc3\xb8diske ejere var flygtet. Overgrebene blev s\xc3\xa5 massive, at rigsregeringen m\xc3\xa5tte understrege, at ekspropriationer skulle ske i overensstemmelse med lovene. For ofrene gjorde det dog ingen forskel._NEWLINE_Som led i "ariseringen" blev der indtil 10. august 1938 beslaglagt omkring 1.700 biler og indtil maj 1939 omkring 44.000 boliger. Alt flytbart fra indbo til kunstgenstande blev solgt til offentligheden eller bortauktioneret. S\xc3\xa6rlig v\xc3\xa6rdifulde genstande som kunst blev for det meste overgivet til museer og universiteter, men ikke sj\xc3\xa6ldent til privatpersoner med n\xc3\xa6re forbindelser til naziregimet._NEWLINE_De, der havde r\xc3\xa5d, flygtede til lande, der var parat til at tage imod j\xc3\xb8der og politisk forfulgte. Det nationalsocialistiske regime tjente p\xc3\xa5 denne flugt, da emigranterne skulle betale afgifter og 25% i skat af den selvangivne formue. Andre formuer "ariserede" regimet. _NEWLINE_Landets \xc3\xb8konomiske struktur blev grundl\xc3\xa6ggende omformet. I 1938 var der i \xc3\x98strig fx 157 apoteker, der blev ledet af j\xc3\xb8der. I februar 1939 var der kun tre tilbage; alle andre var blevet "ariseret". Til 1940 blev 18.800 af de 25.400 j\xc3\xb8disk ejede selskaber og forretninger udslettet. Banker ikke medregnet. Af de 100 privatbanker, der var i j\xc3\xb8disk eje, blev otte "ariseret" og resten overtaget af kommissariske forvaltere, lukket eller opl\xc3\xb8st. Formuerne tilfl\xc3\xb8d direkte regimet eller selskaber, der stod det n\xc3\xa6rt.\n_START_SECTION_\nPolitiske modstandere, intellektuelle og kunstnere\n_START_PARAGRAPH_\nForf\xc3\xb8lgelsen af politiske modstandere satte som med j\xc3\xb8derne ind lige efter Anschluss. Inden for f\xc3\xa5 uger blev omkring 60.000 arresteret og blev deporteret is\xc3\xa6r til Dachau. Politiet, der nu h\xc3\xb8rte under Heinrich Himmler, var uden modstand lagt under det tyske politiapparat, og s\xc3\xa5ledes fik myndighederne adgang til hele det austrofascistiske regimes materiale. P\xc3\xa5 denne baggrund var det en let sag for de nye magthavere at s\xc3\xa6tte den politiske opposition af kommunister og socialdemokrater ud af spillet. Til dels blev kristdemokrater og monarkister m\xc3\xa5l for forf\xc3\xb8lgelse. S\xc3\xa6rligt repr\xc3\xa6sentanter for det austrofacsistiske regime blev arresteret, herunder ogs\xc3\xa5 kansler Kurt Schuschnigg._NEWLINE_Kunstnere og videnskabsm\xc3\xa6nd blev forfulgt af det nationalsocialistiske regime eller fik mulighederne for at arbejde st\xc3\xa6rkt indskr\xc3\xa6nket, hvis deres holdninger ikke stemte overens med med nazi-ideologien. Ved bogafbr\xc3\xa6ndingerne i Tyskland i 1933 blev ogs\xc3\xa5 flere \xc3\xb8strigske forfattere ber\xc3\xb8rt som Franz Werfel, Sigmund Freud, Egon Erwin Kisch, Arthur Schnitzler og Stefan Zweig. Efter Anschluss blev politisk og ideologisk u\xc3\xb8nskede skabende kunstnere og intellektuelle deporteret i stort tal._NEWLINE_Viktor Frankl overlevede mere end to \xc3\xa5rs fangenskab i flere koncentrationslejre, f\xc3\xb8r han blev befriet af amerikanske tropper. Hans far d\xc3\xb8de i Theresienstadt, hans mor i Auschwitz og hans kone i Bergen-Belsen. Under indtryk af begivenhederne skrev han  bogen "\xe2\x80\xa6 trotzdem Ja zum Leben sagen (Ein Psychologe erlebt das Konzentrationslager)", hvor han kom frem til, at trods de oplevede grusomheder og umenneskeligheden i lejrene, s\xc3\xa5 var forsoning og ikke geng\xc3\xa6ld den eneste m\xc3\xa5lrettede form for bearbejdelse.\n_START_SECTION_\nJ\xc3\xb8der, romaer, sinti og jenische\n_START_PARAGRAPH_\nAntisemitisme var kendt i \xc3\x98strig l\xc3\xa6nge f\xc3\xb8r Anschluss. Hitler fik inspiration til den nationalsocialistiske l\xc3\xa6re, da han i 1909 som 20-\xc3\xa5rig flyttede til Wien. I mellemkrigstiden kom der ytringer mod j\xc3\xb8der og j\xc3\xb8dedommen fra repr\xc3\xa6sentanter for politiske partier og den katolske kirke. I 1925 advarede biskop Sigismund Waitz mod "j\xc3\xb8dedommen stigende magt" og ogs\xc3\xa5 det kristensociale parti brugte i valgkampen antisemitiske klicheer._NEWLINE_I 1938 boede omkring 200.000 i \xc3\x98strig, der if\xc3\xb8lge N\xc3\xbcrnberglovene var hel, halv, kvart eller ottendedelsj\xc3\xb8der, og mange var flygtet forinden. Omkring 180.000 boede i Wien. I m\xc3\xa5nederne efter Anschluss m\xc3\xa5tte de, der boede p\xc3\xa5 landet, flytte til Wien. Forf\xc3\xb8lgelserne medf\xc3\xb8rte mange selvmord._NEWLINE_Under krystalnatten kom det i Wien, Klagenfurt, Linz, Graz, Salzburg, Innsbruck og flere andre byer til voldsomme overgreb p\xc3\xa5 j\xc3\xb8der og synagoger. I alt blev 27 dr\xc3\xa6bt. Cirka 6.500 j\xc3\xb8der blev arresteret, og halvdelen blev deporteret til koncentrationslejre, prim\xc3\xa6rt Dachau._NEWLINE_Et \xc3\xa5r efter Anschluss boede der i Wien endnu ca. 91.000 s\xc3\xa5kaldte helj\xc3\xb8der og 22.000 "Mischlinge" (blandede racer).  Fra 1940 blev de tilbageblevne j\xc3\xb8der i stort tal deporteret til Theresienstadt eller ghetto i det besatte Polen. Holocaust kostede omkring 65.000 \xc3\xb8strigske j\xc3\xb8der livet._NEWLINE_Romaer var efter den nationalsocialistiske raceideologi som j\xc3\xb8derne en u\xc3\xb8nsket folkegruppe. Adolf Eichmann fastslog i 1939, at "sig\xc3\xb8jnersp\xc3\xb8rgsm\xc3\xa5let" skulle l\xc3\xb8ses samtidig med "j\xc3\xb8desp\xc3\xb8rgsm\xc3\xa5let". Romaer, Sintier og Jenischefolket blev forfulgt, arresteret og mange ogs\xc3\xa5 tvangssteriliseret. I Lackenbach i Burgenland oprettedes en s\xc3\xa6rlig zigeuner-lejr, hvor de internerede skulle lave tvangsarbejde. Den 16. december 1942 underskrev Heinrich Himmler befalingen om, at alle romaer skulle deporteres til udryddelseslejren Auschwitz-Birkenau. Transporterne fra Lackenbach begyndte fra 1943. Af de omkring 11.000 registrerede medlemmer af disse folkeslag blev omkring 8.000 myrdet.\n_START_SECTION_\nBibelforskere, pr\xc3\xa6ster, homoseksuelle, handicappede og andre forfulgte grupper\n_START_PARAGRAPH_\nJehovas Vidner, kv\xc3\xa6kere og andre religi\xc3\xb8se grupper sammenfattet i betegnelsen "bibelforskere" blev forfulgt, og deres tilh\xc3\xa6ngere blev deporteret til koncentrationslejre. Mange blev d\xc3\xb8mt som milit\xc3\xa6rn\xc3\xa6gtere og flere hundrede b\xc3\xb8rn blev taget fra dem, da de mistede for\xc3\xa6ldrerettigheden._NEWLINE_Tilh\xc3\xa6ngere af de store religioner (katolsk og evangelisk) blev i vid udstr\xc3\xa6kning ladt i fred under nationalsocialismen. Det var de pr\xc3\xa6ster, der talte imod regimet, der var i fare. Mellem 1938 og 1945 blev i alt 724 \xc3\xb8strigske pr\xc3\xa6ster arresteret, og af disse d\xc3\xb8de 20 i koncentrationslejre og 15 blev blev d\xc3\xb8mt til d\xc3\xb8den og henrettet. Mere end 300 pr\xc3\xa6ster var landforvist, og over 1.500 pr\xc3\xa6ster havde pr\xc3\xa6dike- og undervisningsforbud._NEWLINE_Den katolske kirke fik s\xc3\xa6rligt indskr\xc3\xa6nket muligheden for arbejdet med b\xc3\xb8rn og unge. Kirkelige skoler blev lukket og ungdomssj\xc3\xa6lesorg blev forbudt. Ogs\xc3\xa5 en r\xc3\xa6kke klostre blev oph\xc3\xa6vet og deres besiddelser blev beslaglagt. 188 andre klostre blev oph\xc3\xa6vet, over 1.400 katolske privatskoler, hjem og uddannelsesinstitutioner blev lukket, og kirkeformuerne blev beslaglagt. Over 6.000 kirkelige foreninger blev forbudt. De katolske og kirkelige aviser blev forbudt._NEWLINE_Homoseksuelle blev betragtes som "asociale" af nationalsocialisterne, hvorfor de ogs\xc3\xa5 blev forfulgt og blev deporteret til koncentrationslejre, hvor de m\xc3\xa5tte b\xc3\xa6re den lyser\xc3\xb8de trekant. I mods\xc3\xa6tning til det gamle Tyskland, hvor homoseksualitet mellem m\xc3\xa6nd var forbudt og blev forfulgt, s\xc3\xa5 var homoseksualitet mellem kvinder forbudt i \xc3\x98strig f\xc3\xb8r 1938. Denne bestemmelse blev opretholdt efter Anschluss, og derfor blev lesbiske ogs\xc3\xa5 arresteret i det \xc3\xb8strigske omr\xc3\xa5de._NEWLINE_Fysisk og psykisk handicappede blev heller ikke anset som "det rene, ariske, germanske herrefolk" af den nationalsocialistiske ideologi. De blev for regimet og skulle udryddes. I programmet Aktion T4 betegnede nazisterne med en eufemisme henrettelserne af psykisk og fysisk svage gennem medicinfors\xc3\xb8g og p\xc3\xa5 d\xc3\xb8dsanstalter for "Eutanasi". Den f\xc3\xb8rste d\xc3\xb8dsanstalt med dette program blev oprettet p\xc3\xa5 Schloss Hartheim i Ober\xc3\xb6sterreich, hvor omkring 30.000 blev henrettet i gaskammer.\n_START_SECTION_\nKoncentrationslejre og udryddelseslejre\n_START_PARAGRAPH_\nDen st\xc3\xb8rste koncentrationslejr (KZ) i \xc3\x98strig var Mauthausen-Gusen med dens 49 underlejre. Den blev grundlagt i august 1938, et halvt \xc3\xa5r efter Anschluss. Den blev af SS f\xc3\xb8rst anlagt som en underlejr til KZ Dachau, men i marts 1939 blev den en selvst\xc3\xa6ndig lejr._NEWLINE_Den 5. februar 1945 fors\xc3\xb8gte 500 fanger (hovedsagelig russiske officerer) at flygte fra Mauthausen. Mange d\xc3\xb8de under flugtfors\xc3\xb8get i vagternes kugleregn. Det lykkedes ca. 300 at n\xc3\xa5 de omkringliggende skove. Derp\xc3\xa5 fulgte en tre uger lang efters\xc3\xb8gning, der af SS blev kaldt M\xc3\xbchlviertler Hasenjagd (harejagten i M\xc3\xbchlviertl). Der er kun kendskab til 11 officerer, der overlevede til krigsafslutningen tre m\xc3\xa5neder senere._NEWLINE_Under krigen blev omkring 200.000 af mere end 30 forskellige nationaliteter bragt til Mauthausen og dens underlejre. Omkring 100.000 blev myrdet eller d\xc3\xb8de som f\xc3\xb8lge af arbejdsindsatsen._NEWLINE_Ud over Mauthausen fandtes ogs\xc3\xa5 romalejren Lackenbach, der var opsamlingslejr inden romaerne blev sendt til lejre i Polen elelr d\xc3\xb8dsanstalten Schloss Hartheim (se forrige afsnit).\n_START_SECTION_\nModstand\n_START_PARAGRAPH_\nDe socialdemokratiske og kommunistiske partier blev allerede forbudt i 1934 og mange blev arresteret under austrofascismen. Socialdemokraterne og kommunisterne havde dog endnu intakte organisationer. Efter Anschluss og den f\xc3\xb8rste arrestationsb\xc3\xb8lge opl\xc3\xb8stes den centrale struktur og blev afl\xc3\xb8st af mindre lokale grupper, som sj\xc3\xa6ldent havde kontakt med hinanden for at besv\xc3\xa6rligg\xc3\xb8re forf\xc3\xb8lgelsen._NEWLINE_Den romerskkatolske kirkes f\xc3\xb8rende position, som ogs\xc3\xa5 personligt var t\xc3\xa6t forbundet med det austrofascistiske regime, m\xc3\xa5tte efter Anschluss konkludere, at det ikke var muligt at opn\xc3\xa5  samarbejde med de nationalsocialistiske magthavere. Kirkens omr\xc3\xa5der blev indskr\xc3\xa6nket p\xc3\xa5 mange omr\xc3\xa5der: kirkelige skoler blev opl\xc3\xb8st, og religionsundervisningen blev til valgfrit fag, hvor drengene i stedet skulle deltage i Hitlerjugend, finansieringen kom ikke mere fra staten, men fra almisser fra menigheden, borgerlige vielser blev obligatoriske og der blev indf\xc3\xb8rt skilsmisse via myndigheder. Den 7. oktober 1938 opfordrede Kardinal Innitzer til andagt til rosenkransfesten i Stephansdom i Wien. Omkring 7.000 prim\xc3\xa6rt unge katolikker fulgte opfordringen og besvarede Innitzers pr\xc3\xa6diken med: "Kun er er vores f\xc3\xb8rer: Jesus Kristus". Efter andagten samledes mange af deltagerne sig i \xc3\xa6rkebispens n\xc3\xa6rliggende pal\xc3\xa6 og r\xc3\xa5bte: "Vi vil se vores biskop". Nationalsocialisterne opfattede dette som en klar stillingtagen for kirkens magt. De besvarede den uventet indtr\xc3\xa6ngende protest med talrige arrestationer, og lokale Hitler-jugend stormede dagen efter pal\xc3\xa6et og satte det i brand. Gauleiter Josef B\xc3\xbcrkel holdt f\xc3\xa5 dage efter en tale foran titusinder nazitilh\xc3\xa6ngere p\xc3\xa5 Heldenplatz i Wien, hvor han talte mod de politiserende troende. _NEWLINE_Kirkerne undgik derfor helst at komme i konfrontation med magthaverne. Der blev ikke udtalt en offentlig protest mod deportationen af den j\xc3\xb8diske befolkning, mens biskopperne talte klart mod drabene p\xc3\xa5 de fysisk og psykisk svage mennesker. Kristne medmennesker og enkelte pr\xc3\xa6ster st\xc3\xb8ttede hemmeligt de forfulgte, som blev gemt i kirkebygninger, eller de deltog i modstandsbev\xc3\xa6gelsen. Flere af dem blev myrdet af nazisterne p\xc3\xa5 grund af deres hj\xc3\xa6lp til flygtninge._NEWLINE_Modstanden fra socialdemokrater og kommunister satte f\xc3\xb8rst for alvor ind fra 1940/41, p\xc3\xa5 grund af den sv\xc3\xa6kkede organisation efter austrofascismen. Det skete bl.a. ved, at jernbane- og industriarbejdere lavede sabotageaktioner._NEWLINE_Den 20. juli 1944 mislykkedes attentatet p\xc3\xa5 Hitler for\xc3\xb8vet af tyske v\xc3\xa6rnemagtsofficerer og statsansatte. Heri deltog ogs\xc3\xa5 \xc3\xb8strigske officerer som Robert Bernardis fra Innsbruck, der ved domstolen den 8. august blev d\xc3\xb8mt til d\xc3\xb8den og henrettet, samt Carl Szokoll fra Wien, der ikke blev opdaget._NEWLINE_Senere dannede forskellige lokale modstandsgrupper den "Provisoriske \xc3\x98strigske Nationalkomit\xc3\xa9". Den mest kendte af grupperne var den der optr\xc3\xa5dte med cifrene "O5" (O\'et og det 5. bogstav i alfabetet stod for forkortelsen for \xc3\x98strig: OE). Journalisten Fritz Molden, der fra sit eksil i Schweiz fungerede som kontaktmand til de allierede, var medlem af gruppen sammen med den senere forbundspr\xc3\xa6sident Adolf Sch\xc3\xa4rf (1957-1965). Gruppe O5 fors\xc3\xb8gte gennem samarbejde med officerer \xe2\x80\x93 herunder major Carl Szokoll \xe2\x80\x93 ogs\xc3\xa5 at forhindre et slag om Wien i krigens sidste dage ved at fremme  kapitulationen og forhindre \xc3\xb8del\xc3\xa6ggelsen af byen. Det lykkedes for gruppen at skabe kontakt til den sovjetiske h\xc3\xa6r, men operationen blev forr\xc3\xa5dt, og tre af Szokolls medarbejdere blev h\xc3\xa6ngt i en lygtep\xc3\xa6l i Floridsdorf i Wien._NEWLINE_Partisangrupper, som f\xc3\xb8rst og fremmest var aktive fra 1944, fandtes i Steiermark og K\xc3\xa4rnten. De foretog sm\xc3\xa5 overfald p\xc3\xa5 SS og feltgendarmeriet. I maj 1944 f\xc3\xb8rte en partisanenhed fra Loeben et slag mod en 500 mand stor h\xc3\xa6renhed. Derudover organiserede og underst\xc3\xb8ttede de \xc3\xb8strigske partisaner udenlandske tvangsarbejderes flugt. De var i delvis kontakt med de jugoslaviske partisaner, p\xc3\xa5 hvis side en "\xc3\xb8strigsk frihedsbataljon" k\xc3\xa6mpede mod de tyske bes\xc3\xa6ttere fra november 1944._NEWLINE_Ogs\xc3\xa5 private, der hverken tilh\xc3\xb8rte en organisation eller en gruppe, deltog enkeltvis i modstanden, da de hjalp j\xc3\xb8der og andre forfulgte. Flere som Gottfried von Einem, Ella Lingens og Hermann Langbein blev efter krigen \xc3\xa6ret med det israelske mindesm\xc3\xa6rke Jad waSchem for "retf\xc3\xa6rdighed blandt folket". _NEWLINE_I \xc3\x98strig blev omkring 2.700 modstandere stillet for domstolene og d\xc3\xb8mt og henrettet. Omkring 10.000 blev myrdet i Gestapos f\xc3\xa6ngsler.\n_START_SECTION_\nKrigen\n_START_PARAGRAPH_\nMange af h\xc3\xa6rens officerer i Det Tredje Rige stammede fra det tidligere \xc3\x98strig, heraf alene 240 generaler. Ogs\xc3\xa5 i Gestapo og politiet arbejdede mange \xc3\xb8strigere; i de besatte omr\xc3\xa5der i Sydeuropa havde de praktisk taget alle h\xc3\xb8jere poster. Totalt gjorde omkring 1,25 mio. \xc3\xb8strigere tjeneste i h\xc3\xa6ren og SS; 247.000 af dem faldt i tjenesten eller er savnet. _NEWLINE_For befolkningen blev krigens konsekvenser hurtig m\xc3\xa6rkbare. For at hindre sultkatastrofer, som man kendte fra 1. verdenskrig, blev der straks efter krigens begyndelse den 1. september 1939 udstedt rationeringskort p\xc3\xa5 f\xc3\xb8devarer. Basisforsyningen var sikret, men varerne var rationeret og mange f\xc3\xb8devarer og forbrugsvarer var n\xc3\xa6sten ikke til at f\xc3\xa5. Hos befolkningen var der store forh\xc3\xa5bninger til at krigen var hurtigt overst\xc3\xa5et efter succesen i Polen og bes\xc3\xa6ttelsen af Holland, Luxemburg, Belgien og Frankrig._NEWLINE_Krigen i Jugoslavien (Balkankrigen 1940-1941) og dens forsinkelse p\xc3\xa5 angrebsplanerne mod Sovjetunionen (Ruslandsfelttoget 1941-1945) f\xc3\xb8rte i almindelighed til en voksende skepsis og omtanke. Slutningen p\xc3\xa5 Hitlers held ved Moskva og Slaget om Stalingrad var det afg\xc3\xb8rende vendepunkt i krigen og ogs\xc3\xa5 i befolkningens anskuelse af krigen. D\xc3\xb8dsannoncerne i naziavisen V\xc3\xb6lkische Beobachter, hvor m\xc3\xb8drene i "stolt sorg" berettede om deres d\xc3\xb8de m\xc3\xa6nd eller s\xc3\xb8nner, blev flere og flere, og soldater p\xc3\xa5 orlov fortalte om de grusomheder, de oplevede. Ogs\xc3\xa5 forsyningssituationen blev i stigende grad problematisk. F\xc3\xb8devarer, br\xc3\xa6ndsel og kl\xc3\xa6destoffer var sv\xc3\xa6rere at f\xc3\xa5 fat p\xc3\xa5. Kvinder blev endvidere tvunget til arbejdstjeneste._NEWLINE_Efter at de vest-allierede fra 1943 erobrede Italien fra syd og med lands\xc3\xa6tningen i Normandiet den 6. juni 1944 kom krigshandlingerne n\xc3\xa6rmere p\xc3\xa5 \xc3\x98strig._NEWLINE_Den 1. november 1943 blev Moskvadeklarationen besluttet af udenrigsministrene fra Sovjetunionen, England og USA. Heri erkl\xc3\xa6rede de, at Tysklands bes\xc3\xa6ttelse af \xc3\x98strig var ugyldig.\n_START_SECTION_\nLuftangreb p\xc3\xa5 \xc3\x98strig\n_START_PARAGRAPH_\nKort tid inden det tyske rige og Italiens bes\xc3\xa6ttelse af Jugoslavien udf\xc3\xb8rte Jugoslaviens luftv\xc3\xa5ben den 6. april 1941 de f\xc3\xb8rste luftangreb p\xc3\xa5 \xc3\xb8strigsk territorium i 2. verdenskrig._NEWLINE_Den 13. august 1943 n\xc3\xa5ede 31 amerikanske B-24 bombemaskiner med st\xc3\xb8ttepunkt i Bizerte i Tunesien f\xc3\xb8rste gang \xc3\x98strig. M\xc3\xa5let for angrebet var Messerschmitt-werke i Wiener Neustadt. Det officielle d\xc3\xb8dstal var 185. Wiener Neustadt var ved krigsafslutningen en af de mest \xc3\xb8delagte byer i \xc3\x98strig; de 29 luftangreb, hvor der faldt omkring 55.000 bomber, \xc3\xb8delagde 88\xc2\xa0% af alle bygninger i byen og kr\xc3\xa6vede 790 d\xc3\xb8dsofre._NEWLINE_I februar 1944 begyndte de massive britiske og amerikanse luftangreb p\xc3\xa5 m\xc3\xa5l i \xc3\x98strig. Den 17. marts fulgte det f\xc3\xb8rste bombardement p\xc3\xa5 Stor-Wien, hvor m\xc3\xa5lene var raffinaderiet og omladningssteder i Lobau. De f\xc3\xb8rst angreb p\xc3\xa5 selve byen fulgte i juli. 60 sovjetiske bombefly n\xc3\xa5ede f\xc3\xb8rste gang Wien den 22. februar 1945. Det h\xc3\xa5rdeste angreb med s\xc3\xa5 mange d\xc3\xb8dsofre, at nazi-avisen V\xc3\xb6lkische Beobachter, der normalt gengav d\xc3\xb8dstal ikke gjorde det denne gang, fulgte den 12. marts 1945 ved USAAF \xe2\x80\x93 p\xc3\xa5 syv\xc3\xa5rsdagen for Anschluss. De i alt 53 bombetogter over byen kostede 8.759 mennesker livet, 6.214 bygninger blev helt \xc3\xb8delagt, 12.929 blev st\xc3\xa6rkt beskadiget og 27.719 blev lettere beskadiget._NEWLINE_Andre m\xc3\xa5l var fra efter\xc3\xa5ret 1944 Graz (56 angreb, 1.980 d\xc3\xb8de), Klagenfurt (48 angreb, 477 d\xc3\xb8de), Villach (37 angreb, 266 d\xc3\xb8de), Innsbruck (22 angreb, 504 d\xc3\xb8de) og industriregionen i Steiermark samt de steder med tyske rustningsfabrikker. I alt kostede de allieredes luftangreb n\xc3\xa6sten 24.300 d\xc3\xb8dsofre blandt \xc3\x98strigs civilbefolkning; inklusiv soldater, flygtninge, krigsfanger og tvangsarbejdere d\xc3\xb8de omkring 35.000 mennesker og omkring 57.000 blev s\xc3\xa5ret.\n_START_SECTION_\nKampen om Wien\n_START_PARAGRAPH_\nI marts 1945 tr\xc3\xa6ngte Den R\xc3\xb8de H\xc3\xa6r i Ungarn frem til omr\xc3\xa5det mellem Plattensee og Donau. Siden 1944 havde tyskerne bygget p\xc3\xa5 et \xc3\xb8stligt forsvarsanl\xc3\xa6g, der dog ikke var f\xc3\xa6rdigt. For at forsvare de \xc3\xb8stlige stillinger indsattes Volkssturm med alle hidtil ikke k\xc3\xa6mpende v\xc3\xa5benf\xc3\xb8re m\xc3\xa6nd mellem 15 og 60 \xc3\xa5r. D\xc3\xa5rligt udrustet og ikke milit\xc3\xa6rt uddannet kunne forsvarerne ikke holde stand mod den fremrykkende sovjetiske arm\xc3\xa9 i de uf\xc3\xa6rdige stillinger. Den 29. marts overskred de sovjetiske tropper gr\xc3\xa6nsen og n\xc3\xa5ede Wien den 6. april._NEWLINE_Hitler havde erkl\xc3\xa6ret Wien som "forsvarsomr\xc3\xa5de". Kampen skulle f\xc3\xb8res til den bitre ende med alle midler uden hensyn til tab af bygninger og menneskeliv. Inden infrastrukturindretninger kunne falde i h\xc3\xa6nderne p\xc3\xa5 fjenden, skulle de \xc3\xb8del\xc3\xa6gges. Den 13. april var kampene om Wien afsluttet. De havde kostet 19.000 tyske og 18.000 sovjetiske soldater livet._NEWLINE_De sovjetiske tropper fortsatte nord for Wien til Thaya-floden, mod vest til Traisen-floden og mod syd til Semmering. I de \xc3\xb8vrige vestlige omr\xc3\xa5der af Nieder\xc3\xb6sterreich ud\xc3\xb8vede de tilbageblevne SS-enheder og enkelte h\xc3\xa6rforbund i de sidste krigsuger en massakre p\xc3\xa5 fangerne i f\xc3\xa6ngslet Stein i Krems an der Donau og mod grupper af tvangsarbejdere. Unge soldater, som lige var taget ind Volksstum, men som ikke ville deltage i de udsigtsl\xc3\xb8se kampe, blev skudt eller h\xc3\xa6ngt.\n_START_SECTION_\nDe vestallieredes fremmarch\n_START_PARAGRAPH_\nDen 28. marts 1945 betr\xc3\xa5dte amerikanske soldater som de f\xc3\xb8rste vestallierede \xc3\xb8strigsk jord. Stabene var forberedt p\xc3\xa5 en henholdende modstand fra nazisternes alpebef\xc3\xa6stning, selv om de tyske planer for et sammenh\xc3\xa6ngene forsvar kun var delvist realiseret. Den 29. marts overskred franske soldater gr\xc3\xa6nsen i Vorarlberg. Marokkanske enheder fra fremmedlegionen fulgte dagen efter. Franskm\xc3\xa6ndene rykkede frem til Arlberg stort set uden at m\xc3\xb8de modstand. De tyske h\xc3\xa6rforbund var pr\xc3\xa6get af desertering med opl\xc3\xb8sning til f\xc3\xb8lge, ligesom befolkningens anstrengelser for at forhindre kamphandlinger var et vigtigt bidrag._NEWLINE_De amerikanske tropper tr\xc3\xa6ngte ind i Tyrol og blev i \xc3\x96tztal m\xc3\xb8dt af en partisangruppe, der netop havde f\xc3\xa5et omr\xc3\xa5det under kontrol. Ogs\xc3\xa5 i Innsbruck var det lykkedes modstandsk\xc3\xa6mpere at tage kommandanten for divisionsgruppe Innsbruck-Nord til fange. Over byens radio forkyndte de det nationalsocialistiske herred\xc3\xb8mmes ende, og de udsmykkede husene med de r\xc3\xb8d-hvid-r\xc3\xb8de \xc3\xb8strigske flag, som m\xc3\xb8dte de indmarcherende amerikanske soldater den 2. maj. Byen Salzburg blev n\xc3\xa5et af amerikanske kamptropper den 4. maj 1945 fra M\xc3\xbcnchen og kom tropperne fra Tyrol i fork\xc3\xb8bet. _NEWLINE_Oberdonaus Gauleiter August Eigruber ville ikke opgive kampen. Han lod desert\xc3\xb8rer og koncentrationslejrfanger henrette og de flygtende nazifunktion\xc3\xa6rer fra Wien arrestere. Som f\xc3\xb8lge af de videre kampe fl\xc3\xb8j de allierede flere bombetogter over Linz, Wels og Attnag-Puchtheim. I de sidste krigsdage kostede det flere end hundrede d\xc3\xb8dsofre. Den 5. maj kapitulerede Linz\' milit\xc3\xa6rkommandant og byen blev befriet af amerikanske tropper. Som den sidste koncentrationslejr i det tyske rige blev Mauthausen befriet.\n_START_SECTION_\nKrigsslutningen\n_START_PARAGRAPH_\nDen 7. maj 1945 underskrev generaloberst Alfred Jodl Tysklands betingelsesl\xc3\xb8se kapitulation i Reims i Frankrig. Dagen efter m\xc3\xb8dte amerikanske og sovjetiske tropper for f\xc3\xb8rste gang hinanden i \xc3\x98strig ved Erlauf-floden._NEWLINE_I planerne om bes\xc3\xa6ttelseszonerne efter befrielsen af \xc3\x98strig var K\xc3\xa4rtnen og Steiermark underlagt britisk forvaltning. Men fra Jugoslavien rykkede partisaner under ledelse af Josip Broz Tito frem mod Syd\xc3\xb8strig. For at forhindre yderligere kampe og en deling af omr\xc3\xa5det fors\xc3\xb8gte politikere at overtale Gauleiter Friedrich Rainer til ikke at forsvare sig. Den 6. og 7. maj fulgte overgivelsen af regeringsmagten fra Rainer til repr\xc3\xa6sentanterne fra partierne, og Hans Piesch overtog posten som delstatsformand. Den v\xc3\xa6bnede modstand standsede \xc3\xb8jeblikkeligt, og den nye delstatsregering s\xc3\xb8gte kontakt med de britiske tropper i Italien. Samme dag, den 8. maj, n\xc3\xa5ede b\xc3\xa5de de f\xc3\xb8rste britiske panserenheder og partisanerne Klagenfurt. Efter pres fra den britiske kommandant trak partisanerne sig tilbage. Den 9. maj dagen for kapitulationens ikrafttr\xc3\xa6den n\xc3\xa5ede sovjetiske tropper Graz og rykkede uden kamp ind i byen, efter at den lokale gauleiter erkendte at modstand var forg\xc3\xa6ves. Herfra dannedes en delstatregering under ledelse af Reinhard Machold. Store dele at Steiermark stod f\xc3\xb8rst under sovjetisk milit\xc3\xa6rforvaltning. De sydlige omr\xc3\xa5der af delstaten var delvis besat af partisaner og af bulgarske tropper. Inden for de f\xc3\xb8lgende m\xc3\xa5neder overtog England milit\xc3\xa6rforvaltningen af hele omr\xc3\xa5det i Steiermark og K\xc3\xa4rnten.'